
	      ÁFORM UM LAGASETNINGU
          – sbr. samþykkt ríkisstjórnar frá 10. mars 2017, 1.-4.  gr.

	Málsheiti og nr.
	 Frumvarp til laga um breytingu á lögum um Slysavarnaskóla sjómanna – 152. löggjafarþing (SRN21070016).
	Ráðuneyti /verkefnisstjóri
	 Samgöngu- og sveitarstjórnarráðuneytið/Eggert Ólafsson
	Innleiðing EES-gerðar?
	☐ Já
☒ Nei

	Dags.
	 4. nóvember 2021.


	A. Úrlausnarefni

	Forsaga máls og tilefni
Í gildi eru lög um Slysavarnaskóla sjómanna, nr. 33/1991. Slysavarnaskólinn skal samkvæmt 2. gr. laganna halda námskeið fyrir starfandi og verðandi sjómenn um öryggis- og björgunarmál á helstu útgerðarstöðum landsins og annast öryggis- og slysavarnarfræðslu fyrir nemendur í skipstjórnar- og vélstjórnarnámi.
Slysavarnafélagið Landsbjörg sendi samgöngu- og sveitarstjórnarráðuneytinu erindi í mars 2021 þar sem þeirri skoðun var komið á framfæri að uppfæra þurfi gildandi lög þannig að þau taki mið af þeirri þróun sem orðið hefur á rekstri skólans. 
Hvert er úrlausnarefnið? 
Að breyta lögum um Slysavarnaskóla sjómanna, nr. 33/1991 þannig að þau endurspegli þá þróun sem orðið hefur á rekstri skólans, svo sem varðandi hlutverk skólanefndar og að um rekstur skólans sé nú ávallt gerður þjónustusamningur milli aðila. Þá er þörf á að heimila að Slysavarnafélagið Landsbjörg geti rekið Slysavarnaskóla sjómanna í sérstöku félagi sem er aðskilið frá öðrum rekstri Slysavarnafélagsins. 
Að hvaða marki duga gildandi lög og reglur ekki til? 
Gildandi lög eru að meginstefnu til óbreytt frá því þau öðluðust gildi 1991 og þarfnast uppfærslu. 
Tilvísanir í lögunum til lögaðila, bæði Slysavarnafélagsins Landsbjargar og tilnefningaraðila í skólanefnd Slysavarnaskólans, eru úrelt. Þá endurspeglar 5. gr. laganna ekki þá framkvæmd sem er við lýði í dag, þ.e. að íslenska ríkið gerir þjónustusamning við Slysavarnafélagið Landsbjörgu um rekstur skólans. Loks heimila lögin félaginu ekki að halda rekstri skólans aðskildum frá öðrum rekstri þess.

	B. Markmið 

	Stefna hins opinbera á viðkomandi málefnasviði/málaflokki
Stefna hins opinbera er að stuðla að auknu öryggi sjófarenda, einfalda og auka sveigjanleika regluverks og samræma, skýra og einfalda stjórnsýslukerfið. Í þingslyktun um fjármálaáætlun fyrir árin 2021-2025, nr. 11/151 er fjallað um markmið á málefnasviði 11.1 – Samgöngur. Meðal markmiða eru öruggar samgöngur, þar sem m.a. er stefnt að því að skráðum atvikum á sjó fækki að jafnaði um 5% á ári. 
Markmið sem að er stefnt með lagasetningu í ljósi úrlausnarefnis og stefnu stjórnvalda
Markmiðið er að stuðla að bættu regluverki um Slysavarnaskóla sjómanna, sem er mikilvægur aðili í öryggismálum sjómanna, í takt við þá þróun sem orðið hefur á starfsemi og rekstur skólans.

	C. Leiðir

	Ekkert aðhafst  - hvaða afleiðingar hefði það? 
Ef ekkert er aðhafst myndi það leiða til þess að lög um Slysavarnaskóla sjómanna, nr. 33/1991, endurspegluðu ekki þær breytingar sem hafa orðið á umhverfi skólans frá gildistöku laganna.
Önnur úrræði en lagasetning sem metin hafa verið
Ekki er talið mögulegt að ráðast í þessar breytingar án þess að lagasetning fari fram. 
Mögulegar leiðir við lagasetningu
Annaðhvort að smíða frumvarp um breytingu á gildandi lögum eða frumvarp til nýrra heildarlaga. 

	D. Hvaða leið er áformuð og hvers vegna?

	Stutt lýsing á þeirri leið sem áformuð er og rökstuðningur fyrir henni.
Þær breytingar sem lagðar verða til eru ekki þess eðlis að talin er þörf á nýjum heildarlögum. Lagðar verða til breytingar á tilteknum ákvæðum laganna.
Helstu fyrirhuguðu breytingar á gildandi lögum og reglum, hvort heldur bætt er við eða fellt brott.
Lagðar verða til eftirfarandi breytingar:
- heiti aðila verði uppfærð til samræmis við heiti þeirra í dag. 
- kveðið verði á um að fjárreiður Slysavarnaskólans verði haldnar aðskildum frá öðrum rekstri og starfsemi Slysavarnafélagsins Landsbjargar. 
- tilgreining tilnefningaraðila í skólanefnd, hlutverk skólanefndar og ákvæði um ráðningu skólastjóra verða uppfærð.
- kveðið verður á um að ríkið geri þjónustusamning við Slysavarnafélagið Landsbjörg um rekstur skólans. 

	E. Samræmi við stjórnarskrá og þjóðarétt – aðrar grundvallarspurningar

	Koma áformin inn á svið stjórnarskrár og þjóðréttarskuldbindinga? 
Nei. 
Varða áformin ákvæði EES-samningsins um ríkisaðstoð, tæknilegar reglur um vöru og fjarþjónustu eða frelsi til að veita þjónustu? 
Nei.
Er önnur grundvallarlöggjöf sem taka þarf tillit til?  
Nei.

	F. Samráð

	Hverjir eru helstu hagsmunaaðilar? 
Slysavarnafélagið Landsbjörg, Tækniskóli Sjómannasamband Íslands, Félag skipstjórnarmanna, VM – félag vélstjóra og málmtæknimanna, Samtök atvinnulífsins, SVÞ – Samtök verslunar og þjónustu. 
Er skörun við stjórnarmálefni annarra ráðuneyta? 
Nei. Menntun sjómanna er málefni mennta- og menningarmálaráðuneytisins. Breytingar þær, sem lagðar verða til með frumvarpi þessu, snúa hins vegar ekki að menntun heldur að rekstri Slysavarnaskóla sjómanna sem er málefni samgöngu- og sveitarstjórnarráðuneytisins.
Samráð sem þegar hefur farið fram
Ekkert formlegt samráð hefur farið fram. 
Fyrirhugað samráð 
Að lokinni kynningu þessara áforma á Samráðsgátt stjórnvalda munu drög að frumvarpi verða kynnt á sama stað.

	G. Mat á áhrifum þeirrar leiðar sem áformuð er 

	Niðurstaða frummats á áhrifum, sbr. fylgiskjal
Verði frumvarp þetta að lögum er ekki talið að það hafi áhrif á ríkissjóð.

	H. Næstu skref, innleiðing

	Hefur verið gerð verkefnisáætlun fyrir frumvarpssmíðina? 
Já.
Hvernig verður staðið að innleiðingu löggjafar? Hvað má gera ráð fyrir að þeir sem verða fyrir áhrifum, opinberar stofnanir/hagsmunaaðilar/almenningur, þurfi langan tíma til undirbúnings/aðlögunar?
Ekki er þörf á undirbúningi. Verði frumvarpið að lögum er gert ráð fyrir að lagabreytingar öðlist þegar gildi. 
Hvaða forsendur þurfa að vera fyrir hendi til að lagasetning beri árangur? 
Að ekki verði röskun á starfsemi Slysavarnaskóla sjómanna. 
Mælikvarðar á árangur og útkomu.
Á ekki við varðandi þetta frumvarp.
Hefur verið hugað að því að afla gagna til að meta árangur þegar þar að kemur? 
Á ekki við.

	I. Annað

	 

	J. Fylgiskjöl

	Mat á áhrifum lagasetningar – Frummat, sbr. eyðublað
Önnur fylgiskjöl eftir atvikum

